## Pravilnik o tjednoj normi rada učitelja u osnovnim umjetničkim školama

### NN 17/2010 (5.2.2010.), Pravilnik o tjednoj normi rada učitelja u osnovnim umjetničkim školama

MINISTARSTVO ZNANOSTI, OBRAZOVANJA I ŠPORTA

411

Na temelju članka 104. stavka 5. Zakona o odgoju i obrazovanju u osnovnoj i srednjoj školi (»Narodne novine«, broj 87/08 i 86/09) ministar znanosti, obrazovanja i športa donosi

PRAVILNIK

O TJEDNOJ NORMI RADA UČITELJA U OSNOVNIM UMJETNIČKIM ŠKOLAMA

Članak 1.

Ovim Pravilnikom propisuje se tjedna norma neposrednog nastavnog i odgojno-obrazovnog rada učitelja i ostalih poslova i aktivnosti koji proizlaze iz nastavnog plana i programa i školskog kurikuluma u osnovnim umjetničkim školama (u daljnjem tekstu: škole).

Članak 2.

(1) Učitelji u školi izvode nastavu i druge oblike odgojno-obrazovnog rada s učenicima te obavljaju poslove koji proizlaze iz naravi i količine odgojno-obrazovnog rada s učenicima, a mogu obavljati poslove voditelja razrednog odjela i posebne poslove koji proizlaze iz ustroja rada škole ili iz odredbe zakona, drugog propisa ili kolektivnog ugovora.

(2) Za nepuno radno vrijeme, tjedne radne obveze učitelja manje su od radnih obveza za puno radno vrijeme razmjerno smanjenju radnoga vremena.

(3) Obveze učitelja utvrđuju se godišnjim planom i programom rada škole u skladu sa sklopljenim ugovorom o radu i s ovim Pravilnikom.

Članak 3.

(1) Neposrednim odgojno-obrazovnim radom s učenicima smatra se redovita nastava, izborna nastava, neposredni odgojno-obrazovni rad razrednika te priprema i vođenje javnih nastupa učenika.

(2) Redovitom nastavom iz stavka 1. ovoga članka smatraju se i:

– poslovi vođenja zbora, orkestra i plesnog ansambla četiri sata rada tjedno,

– poslovi vođenja četveroglasnog učeničkog zbora i simfonijskog orkestra šest sati rada tjedno.

Članak 4.

Razredništvo je skup poslova od dva sata tjedno od kojih jedan, u neposrednome radu s učenicima iz članka 3. ovoga Pravilnika i jedan sat ostalih razredničkih poslova koji obuhvaćaju:

– planiranje i programiranje te provedbu plana i programa rada razrednoga odjela, odnosno klase,

– suradnju s roditeljima (roditeljske sastanke i pojedinačne razgovore),

– brigu o izvršavanju učeničkih obveza,

– vođenje razrednoga vijeća,

– vođenje dokumentacije i očevidnika te pisanje, potpisivanje i uručivanje učeničkih knjižica i svjedodžaba,

– provedbu učeničkih izleta i ekskurzija,

– druge poslove vezane uz razredni odjel, odnosno klasu.

Članak 5.

Poslovi koji proizlaze iz naravi i količine neposrednoga nastavnog i odgojno-obrazovnog rada s učenicima jesu:

– poslovi vezani uz početak odnosno završetak školske godine,

– poslovi vezani uz završetak nastavne godine,

– planiranje i programiranje neposrednoga nastavnog i odgojno-obrazovnog rada,

– pripremanje za nastavu i druge oblike neposrednoga i nastavnog odgojno-obrazovnog rada,

– izrada pisanih tjednih ili mjesečnih izvedbenih programa,

– praćenje rada i ocjenjivanje učenika, odnosno predlaganje zaključnih ocjena,

– suradnja s roditeljima,

– vođenje pedagoške dokumentacije i očevidnika,

– stalno stručno usavršavanje,

– sudjelovanje u kulturnoj i javnoj djelatnosti škole,

– sudjelovanje u radu stručnih tijela i povjerenstava,

– provođenje popravnih, razlikovnih, predmetnih i razrednih ispita,

– sudjelovanje u planiranju i organizaciji provedbe učeničkih izleta i ekskurzija,

– sudjelovanje u planiranju i organizaciji posjete kulturnim priredbama, ustanovama i sl.,

– sudjelovanje u planiranju i organizaciji provedbe natjecanja, smotri i susreta,

– briga o nastavnim sredstvima i pomagalima te o uređenju učionica i radnih prostora,

– dežurstvo tijekom nastavnih radnih dana.

Članak 6.

(1) Učitelji u školi mogu obavljati i posebne poslove koji proizlaze iz ustroja rada škole ili odredbe zakona, drugog propisa ili kolektivnog ugovora.

(2) Posebni poslovi u smislu stavka 1. ovoga članka jesu satničarski poslovi, poslovi pročelnika strukovnoga odjela, voditeljski poslovi, te poslovi voditelja zbirke glazbala, odnosno zbirke kostima, poslovi vođenja županijskog stručnog vijeća, poslovi sindikalnoga povjerenika, poslovi radničkoga vijeća odnosno sindikalnoga vijećnika, poslovi povjerenika zaštite na radu te drugi odgovarajući poslovi.

Članak 7.

Posebni poslovi iz članka 6. ovoga Pravilnika obavljaju se kao posebna radna obveza za koju se učitelju s punim radnim vremenom razmjerno smanjuju redovite tjedne radne obveze, a učitelju s nepunim radnim vremenom povećava tjedno radno vrijeme za propisanu količinu.

Članak 8.

(1) Satničarski poslovi obuhvaćaju izradbu rasporeda sati rada s razrednim odjelima, odnosno klasama i odgojno-obrazovnim skupinama, rasporeda uporabe učionica i drugih radnih prostora te rasporeda dežurstava učitelja.

(2) Poslovi pročelnika strukovnoga odjela obuhvaćaju ustrojavanje i praćenje rada strukovnog odjela te druge poslove vezane uz dnevni i tjedni rad prema rasporedima.

(3) Poslovi voditelja glazbenih odjela pri redovitoj osnovnoj školi, odnosno poslovi voditelja područne glazbene škole obuhvaćaju ustrojavanje i praćenje rada, poslove organizacije zamjena učitelja te druge poslove u skladu sa statutom škole.

(4) Poslovi vođenja zbirke glazbala, odnosno zbirke kostima obuhvaćaju vođenje evidencije o zbirci, održavanje, utvrđivanje potreba popune zbirke, poslove posudbe instrumenata, odnosno kostima učeniku i druge poslove utvrđene statutom škole.

Članak 9.

(1) U školi koja ima manje od 100 učenika, satničarske poslove obavlja ravnatelj škole u redovitom radnom vremenu.

(2) U školi koja ima 100 do 200 učenika satničarske poslove obavlja jedan učitelj dva sata tjedno.

(3) Ako škola ima više od 200 učenika, satničarske poslove obavlja jedan učitelj četiri sata tjedno.

(4) Poslove vođenja zbirke glazbala, odnosno zbirke kostima obavlja jedan učitelj četiri sata tjedno ako škola ima do 200 učenika, a šest sati tjedno ako ima do 600 učenika. Ako škola ima više od 600 učenika poslove vođenja zbirke glazbala, odnosno zbirke kostima obavlja jedan ili više učitelja u skladu s posebnim odobrenjem ministarstva nadležnog za poslove obrazovanja (u daljnjem tekstu: ministarstvo).

(5) Poslove pročelnika strukovnoga odjela obavlja jedan učitelj dva sata tjedno ako odjel ima do pet učitelja, četiri sata tjedno ako odjel ima do 15 učitelja i šest sati tjedno ako odjel ima više od 15 učitelja.

(6) U školi koja u svojem sastavu ima područnu šestorazrednu glazbenu školu, odnosno područnu četverorazrednu plesnu školu poslove vođenja područne škole obavlja jedan učitelj četiri sata tjedno.

(7) U redovitoj osnovnoj školi ili drugoj ustanovi koja u svojem sastavu ima odjele umjetničkoga obrazovanja satničarske poslove vezane uz te odjele i poslove vođenja tih odjela obavlja jedan učitelj od četiri do 20 sati tjedno, prema odobrenju ministarstva.

(8) Poslovi vođenja županijskog stručnog vijeća obavljaju se u opsegu od četiri sata tjedno.

Članak 10.

Učitelji s punim radnim vremenom dužni su izvoditi nastavu i druge oblike neposrednoga nastavnog i odgojno-obrazovnog rada s učenicima u količini utvrđenoj člankom 11. stavkom 1. ovoga Pravilnika te u sklopu satnice do punog radnog vremena obavljati ostale poslove iz članka 5. ovoga Pravilnika, a razrednici i razredničke poslove iz članka 4. ovoga Pravilnika.

Članak 11.

(1) Tjedna radna obveza učitelja u neposrednome nastavnom i odgojno-obrazovnom radu s učenicima za puno radno vrijeme iznosi 24 sata.

(2) Broj sati ukupnoga neposrednog odgojno-obrazovnog rada s učenicima veći od broja sati obveza utvrđenih prema stavku 1. ovoga članka smatra se prekovremenim radom.

Članak 12.

(1) U sklopu ukupnih tjednih radnih obveza u neposrednome nastavnom i odgojno-obrazovnom radu s učenicima iz članka 11. ovoga pravilnika učitelji se zadužuju redovitom, odnosno izbornom nastavom utvrđenom nastavnim planom i programom najmanje 20, a najviše 22 sata tjedno.

(2) Ako jedan od dvaju ili više učitelja odnosno jedini učitelj nastavnoga predmeta s ugovorom o radu na puno radno vrijeme ne može biti zadužen prema odredbama stavka 1. ovoga članka, zadržava pravo na puno radno vrijeme ako je u okviru količine neposrednoga nastavnog i odgojno-obrazovnog rada utvrđene člankom 11. stavak 1. ovoga Pravilnika zadužen redovitom, odnosno izbornom nastavom najmanje 18 sati tjedno.

Članak 13.

Učitelji zaduženi prema odredbama članka 12. ovoga Pravilnika do ukupne količine tjednih radnih obveza u neposrednome nastavnom i odgojno-obrazovnom radu s učenicima propisanih člankom 11. stavak 1. ovoga Pravilnika izvode ostale oblike neposrednoga nastavnog i odgojno-obrazovnog rada s učenicima iz članka 3. ovoga Pravilnika.

Članak 14.

(1) Nepuno radno vrijeme učitelja utvrđuje se na osnovi broja sati redovite, odnosno izborne nastave kojima se učitelj zadužuje.

(2) Nepuno radno vrijeme utvrđuje se množenjem koeficijenta dobivenog na način utvrđen stavkom 3. ovoga članka s brojem sati punoga radnog vremena (40 sati), a ukupne radne obveze u neposrednome nastavnom i odgojno-obrazovnom radu s učenicima u nepunom tjednom radnom vremenu množenjem toga koeficijenta s ukupnom količinom neposrednoga nastavnog i odgojno-obrazovnog rada s učenicima iz članka 11. stavka 1. ovoga Pravilnika.

(3) Koeficijent iz stavka 2. ovoga članka izračunava se tako da se broj sati redovite, odnosno izborne nastave kojim se učitelj zadužuje podijeli:

– najmanjim brojem sati propisanim člankom 12. stavak 1. ovoga Pravilnika, ako je učitelj zadužen razredništvom;

– najvećim brojem sati propisanim člankom 12. stavak 1. ovoga Pravilnika, ako učitelj nije zadužen razredništvom.

Članak 15.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 602-02/10-05/00001

Urbroj: 533-04-10-0001

Zagreb, 22. siječnja 2010.

Ministar
dr. sc. Radovan Fuchs, v. r.

Pravilnik, NN 17/2010-411